
Участие на плевенски колективи в събор-надпяване

Черни Вит посрещна над 2000 участници на традиционния събор “От Тимок до Вита”.
Организатори на най-старата ежегодна фолклорна проява в Северна България са Община Тетевен и кметство Черни Вит. Съборът е посветен на големия фолклорист и изследовател проф. Васил Стоин.

Празникът започна на 27 август 2011г. / събота / в 9.00 ч. пред църквата „Успение на Света Богородица" с надсвирване на духови оркестри. Тук бе Тетевенският духов оркестър. Специално за случая дойдоха музикантите от Оряховския оркестър с Дико Илиевата музика. Предизвикателството са приели и музикантите от Ябланския духов оркестър.

Официалното откриване бе в 10. 00 ч. на естрадата на централния площад, където  кметът на община Тетевен Николай Павлов поздрави гостите. След него слово произнесе кметът на Черни Вит Цветан Димитров. Сред поканените гости са министърът на културата Вежди Рашидов, народният представител за област Ловеч доц. д-р Михаил Николовски, изявени фолклористи, етнографи и др.
Старт на юбилейното издание на събора дадоха учениците от местното училище "Георги Бенковски" с песента "Сбор се сбира на мегданя". Към музикалния им поздрав се присъедини училищният битов оркестър с пайдушко хоро и ръченица. Късно вечерта самодейците от свищовското село Козловец с изцяло автентичната си програма и костюми поставиха финала на първия ден от събора.

Вторият ден програмата откриха три поколения самодейци от чернивитското читалище "Христо Смирненски" със секретар Христина Дикова. Песенният поздрав на смесената фолклорна група е в съпровод на акордеон на техния ръководител народният певец Марин Иванов, почетен гражданин на Тетевен и кмет на селото от 1999-2003 г. За цялостното си представяне на "Копривщица 2010" те бяха отличени с плакет за принос в културното ни наследство. След тях детската певческа група изпълни китка седенкарски песни. Тук дойдоха самодейците от севлиевското село Младен. Тяхната програма включва изцяло възстановени сватбарски песни от сборника на Васил Стоин.

Участие взеха самодейци от 80 селища. Над 20 часа звучаха автентични и обработени песни, виха се хора, тропаха се ръченици, изпълняваха се различни обичаи от празнично-обредната ни система, разказваха се приказки и ляха задевки.

На сцената се качиха и сладкодумни майстори-кулинари. Те представиха близо 200 храни от различните региони-участници. Тук бяха вкусени около 30 вида солени и сладки баници от 24 селища, 80 вида обредни хлябове, няколко вида сушени меса и луканки, най-различни домашни сирена и кашкавали, домашни сладкиши и редки сладка. Имаше дегустация на вина от северната и южната страна на Стара планина, както и отлежали плодови ракии - сливова, гроздова, кайсиева и др. Това е мястото, където всеки направи свое кулинарно пътешествие в сърцето на Тетевенския балкан - село Черни Вит. На зелената морава пред естрадата по традиция организаторите предложиха народна трапеза с курбан и бобена чорба.
Вече пета година в дните на Събора се провеждат срещи на ръководителите на художествените състави, с туроператори, фолклористи и кулинари. Целта е възстановяване, представяне и популяризиране на автентични песни от различните фолклорни региони на България; пресъздаване на народни танци, обреди и обичаи и сформиране на общности за разучаване и предаване на местните традиции; представяне на храна и напитки, от недалечното ни минало, провокиращи предприемчивостта за развитие на туризма в селищата, от които идват. Съборът нямаше конкурсен характер. Уникалността на Чернивитския събор "От Тимок до Вита" не е насочена към изявата, а към опазването и популяризирането на пъстрото ни фолклорно богатство. Само през последните години организаторите са регистрирали 24 възстановени песни от сборника на Васил Стоин. Освен това, идеята на този събор бе и да се даде тласък и на развитието на туризма в региона.

През първият ден от гр. Плевен се представиха групата " Пей, сърце" при клуб на хората с увреждания и пенсионера на ул. Гренадирска 30, групата " Пендара" при клуб на хората с увреждания и пенсионера на ул. Данаил Попов, както и групите от гр. Пордим, с. Пелишат и с .Брестовец. Живка Петрова представи автентичното ястие ишилик. Всеки един от участниците срещу 50 стотинки пожелание получи тарелка с част от експонатите, а парите ще бъдат предоставени за ремонт на училището.

Чрез присъствието на толкова много колективи, Събора се превърна в празник, на който се показа най-доброто от непреходните национални традиции и култура.
Тетевен

Турнир по шахмат за незрящи и инвалиди се проведе от 2 до 6 септември 2011г. в една от залите на ресторант “Житомир” към едноименния хотел в гр. Монтана. Той бе организиран от Съюза на слепите и Съюза на инвалидите в Монтана, а негов патрон бе кметът Златко Живков. Той присъства и на официалното награждаване като връчи на призьорите в индивидуалната надпревара медали, а на тези в отборната купи. Плевенският отбор с капитан Володя Христов, Председател на ТСО на ССБ гр. Плевен,  включваше още Ахмет Киримходжа, Тодор Любенов и Дочо Дочев. Петдневната оспорвана игра донесе на състезателите следното класиране.

Петко Пътев от София стана победител, като оглави класирането с актив от 6.5 т. Толкова точки събра и вторият Иван Велев от Монтана, трети с 5 точки остана Фикри Мехмедов от Шумен. В отборната надпревара на първо място се класира СК Финикс (Монтана), пред Пауталия (Кюстендил) и Шумен. След призьорите се наредиха столичните клубове Витоша и Пирани и отборите на Дряново, Плевен и Силистра.

От 16 до 18 септември 2011 в с. Шипково, община Троян се проведе държавен турнир по шахмат за незрящи. Главен организатор и спонсор бе Федерация „ Спортове за хора със зрителни увреждания”. Три дни в хотел „ Релакс „ почивната станция на ССБ се проведоха по 9 игри от всеки участник. Регламентът е участие на всеки срещу всеки, при изтеглен предварителен жребий. Състезанието бе с индивидуално участие, но накрая бе направено и неофициално отборно класиране. Сумата от точките на участниците от всеки отбор определи отборно класиране, както следва: Варна, Пловдив и София. При индивидуалното класиране първо и второ място бяха на пловдивчани, а трето на Монтана. Плевенският отбор, който представяше РСО на ССБ Плевен, включваше Ахмет Киримходжа, капитан, Петко Вълков и Соколин Първанов. Изминалите дни на турнира бяха изпълнени с изключително перфектна организация, много приятни разговори от срещите на съюзните членове, песни и радост. Турнирът се посвещава на 90 години от създаването на ССБ.
Поредното представяне на Роберт Абрашев

Шести международен музикален фестивал за талантливи хора с увреждания в Поморие
С официална пресконференция на 25 август2011, започна VІ международен музикален фестивал на талантливите хора с физически увреждания. Фестивалът се проведе на 26 и 27 август от 20.00 ч. на централния площад в Поморие.Той се осъществява с подкрепата на Фондация "Сила за живот" и се осъществява с подкрепата на Агенция за хората с увреждания към Министерството на труда и социалната политика, община Поморие и Национален център за социална рехабилитация "Св.Георги" – Поморие. На откриването бяха поканени инж. Пламен Толев, председател на Фондация "Сила за живот"; Минчо Коралски, изпълнителен директор на Агенцията за хората с увреждания; инж. Петър Златанов, кмет на община Поморие, Стефан Диомов, композитор – член на журито и Борис Гуджунов, музикант и изпълнител.

На фестивала своя талант представиха талантливото момче от Етрополе Кристиян Григоров – Криси; Богдана Петрова – незрящото момиче от "България търси талант"; Венцислав Миланов – финалист с Нели Рангелова в телевизионния формат "Байландо"; Илона Калчева, Роберт Абрашев от Плевен, Румен Михайлов; хореографите от танцова формация "Танцувам не по-различно от теб", които изпълняват уникален Варненски танц в инвалидни колички; даровити деца от Дом за умствена изостаналост в с. Кошарица; гости от Полша, Украйна и Македония, както и други даровити хора в неравностойно положение. Специален гост на втората фестивална вечер бе популярният музикант Борис Гуджунов. Фестивалът има конкурсен характер. Жури под председателството на Стефан Диомов и членове Борис Гуджунов и Орхан Мурад оценяваха вокалните умения на изпълнителите в областта на популярната музика. Фондация "Сила за живот" е юридическо лице с идеална цел, която ежегодно провежда международен музикален фестивал за хора с увреждания. Изпълнители на фондацията вече за четвърта поредна година участват в аналогични фестивали в чужбина. През 2008 г. печелят Голямата награда от фестивала в гр. Гдов, Полша, а през 2009 г. – Наградата за най-добър млад изпълнител от фестивала в гр. Подолани, Полша. Кристиян Григоров, Орхан Мурад, Илона Калчева и Богдана Петрова в две поредни години представят фондация "Сила за живот" на форума за хора в неравностойно положение в Краков, Полша, организиран от фондация "Въпреки всичко" на Анна Димна.
Здраве: Парадоксът е, че в момента един пациент едва ли не умишлено трябва да влоши състоянието си, за да получи право и достъп до трайно по-добро лечение. Все повече три годишни са болни от диабет.  България е на последно място в Европа по качествено лечение на болните от диабет. Същевременно възрастовата граница на пациентите в страната намалява, а броят на заболелите от бича на XXI век нараства. Тревожният факт изтъкна председателят на Националната асоциация на децата с диабет Елисавета Котова. Тя представи резултатите от проучване сред 130 деца диабетици на възраст от 3 до 18 години, извършено по време на детски лагер, организиран от асоциацията.
За втора поредна година на него се проверява "гликирания хемоглобин" на децата - показател, чиито стойности разкриват дали диабетът е добре компенсиран, дали начинът на лечение е правилен и има ли нужда от корекции. За първи път в лагера е имало и доста малчугани на около 3 години, което според Котова е доказателство, че от диабет се разболяват все по-малки деца.
Връзка между недостига на витамин D и диабета при ХИВ-позитивните

ХИВ-позитивните с недостиг на витамин D са с по-голяма вероятност от развитие на диабет тип 2, в сравнение с онези, които не страдат от такъв недостиг, сочат резултатите от проучване, публикувано в електронната версия на специализираното издание AIDS. Ниските нива на витамин D при ХИВ-позитивните се превръщат в една от основните тревоги сред изследователите в областта на ХИВ/СПИН през последните години. Недостигът на витамин D се свързва с редица заболявания при ХИВ-негативните хора, в това число и намалена сила и плътност на костите, диабет тип 2, метаболитен синдром и сърдечно-съдови заболявания.

Наскоро проведени проучвания показват наличието на сериозен недостиг на витамин D при значителен брой ХИВ-позитивни от Северното полукълбо. Това, което остава неизяснено обаче е дали ХИВ и лечението на ХИВ са единствено отговорните за увеличаването на честотата на диабета и сърдечно-съдовите заболявания сред инфектираните или ниските нива на витамин D също допринасят в значителна степен.

Като начален опит да отговорят на тези въпроси д-р София Сеп от Медицинския факултет на Пенсилванския университет във Филаделфия, САЩ и нейните колеги изследват нивата на витамин D сред участниците в клиничното кохортно проучване на метаболизма сред ХИВ-позитивни в Модена, Италия. Целта им е да преценят дали недостигът на витамин D има връзка с диабета тип 2 или с метаболитния синдром. Метаболитният синдром включва голяма обиколка на талията и проблеми с контрола на холестерола, триглицеридите и кръвната захар и е важен рисков фактор за развитие на диабет, инфаркти и инсулти.

По-голямата част от 1405-те участници в проучването са мъже на средна възраст 44 години. Около 45 процента от участниците са инфектирани с хепатит С. Малка част приемат витамин D като добавка.

Д-р Сеп и колегите й установяват, че 62 процента от участниците в проучването са с недостиг на витамин D - дефиниран като кръвни нива на 25-хидроксивитамин D под 20 нанограма на милилитър (нг/мл). Освен това още 20 процента страдат от недостатъчност на витамин D - кръвни нива на витамин D между 20 и 30 нг/мл.

При опит да изяснят факторите, допринасящи за развитието на диабет тип 2 като пол, възраст, индекс на телесната маса и коинфекция с хепатит С, учените установяват, че недостигът на витамин D остава силно свързан с диабет тип 2. В действителност, недостигът на витамин D успява да предвиди настъпването на диабет тип 2 по-силно от всеки друг фактор, а хората с недостиг на витамин D, са с 85% по-голяма вероятност от развитие на диабет в сравнение с онези, които не страдат от такъв недостиг.

По отношение на метаболитния синдром има тенденция за установяване на връзка – лицата с недостиг на витамин D са с 32% по-голяма вероятност от развитие на метаболитен синдром, но резултатът не достига статистическа значимост. На практика това означава, че разликата е толкова малка, че може да се дължи на случайност.

Авторите признават, че самата структура на проучването – анализ на моментното здравословно състояние на участниците – не може да установи дали недостигът на витамин D предизвиква диабет или връзката е случайна. Независимо от това обаче те отбелязват, че поддържането на добри нива на витамин D се свързва с намаляване на възпалението на съдовете при ХИВ-негативни лица. Като се има предвид, че самата ХИВ-инфекция значително увеличава възпалението - предшественик на диабета и сърдечно-съдовите заболявания - възможно е нивата на ХИВ и витамин D съвместно да допринасят за развитието на описаните здравословни проблеми.

“Изследванията в бъдеще трябва да проверят дали добавянето на витамин D може да служи за профилактика или лечение на захарен диабет тип 2 при ХИВ-позитивни и евентуално да намали усложненията, свързани с ХИВ-инфекцията и нейното лечение,” обобщават авторите. 

Консумацията на грейпфрути може да помогне в лечението и контролирането на диабета, твърдят учени от университета в Йерусалим.

Антиоксидантът нарингенин, който придава горчивия вкус на плода, наподобява ефекта на две съществуващи лекарства, предназначени за лечение на диабет тип 2.

Веществото повишава чувствителността на организма към инсулина, както и подпомага поддържането на здравословно тегло, което е жизненоважно за лечението на заболяването.

След хранене кръвта се насища със захари, което принуждава черния дроб да произвежда и складира мастни киселини или липиди. Антиоксидантът обаче помага на организма да изгаря, а не да трупа мазнините.

Така грейпфрутите действат като намаляващи липидите медикаменти. 

Авторите на проучването, публикувано в PLoS One, обаче предупреждават, че не трябва да се прекалява с консумирането на грейпфрути, тъй като изследванията са все още на ранен етап.
Избори 2011 / ЦЕНТРАЛНА ИЗБИРАТЕЛНА КОМИСИЯ/

т1. Ако при гласуването в сграда с повече от един етаж има секции и на горни етажи и секцията по постоянен адрес на избирател с физическо увреждане на опорно-двигателния апарат (със затруднено придвижване или ползване на лично техническо помощно средство) или на избирател с увреждане на зрението се намира на някой от високите етажи, избирателят може да гласува в избирателна секция, която се намира на първия етаж (партера), изрично посочена с решение на районната избирателна комисия.
1. В сградата по т. 1 задължително се обособява поне една секция на първия етаж (партера) за избиратели с физически увреждания на опорно-двигателния апарат и със зрителни увреждания, която да е с най-малко избиратели по основен избирателен списък.
2. Пред избирателната секция по т.1 се поставя табела и други обозначителни знаци, на които се отбелязва и допълнителното й предназначение (Приложение №1).

Табелата и обозначителните знаци се поставят на видимо място и задължително на входа на сградата, така че да насочват избирателите с физически увреждания към секцията по т.1.

Табелата и обозначителните знаци да бъдат достатъчно големи и с шрифт, контрастен на фона на знака.
4. Избирателят удостоверява самоличността си с лична карта или с личен (зелен) паспорт - за гражданите родени преди 31 декември 1931 г., пред СИК в секцията по т. 1.
5. Член на СИК от секцията по т. 1, определен от председателя и секретаря й, отива в СИК по постоянен адрес на избирателя с документа му за самоличност.

След сверяване на данните на избирателя от документа му за самоличност с тези от основния избирателен списък председателят на СИК в секцията по постоянен адрес зачертава името и останалите данни на избирателя в основния избирателен списък, отбелязва в графа "Забележки", че избирателят ще гласува в секцията по т. 1 и съставя протокол в два екземпляра - по един за всяка СИК.
Решение за приемането на България и Румъния към Шенген няма и както се очакваше причината за това е съпротивата на Холандия и Финландия, които категорично са отказали да допуснат приемане на двете страни в Шенгенското пространство сега.

Цветанов каза, че по време на дискусиите между министрите се е очертала изолация на Холандия и Финландия, защото всички останали държави-членки на Европейския съюз, в това число Франция и Германия, са били за приемане на компромисно решение на полското председателство.

То се е опитвало до последно да намери някакъв компромис - били са свикани допълнителни консултации на ниво посланици с представители на Хага и Хелзинки. От тях обаче също не е имало резултат, позицията им е останала непроменена, макар че не са имали смислени обяснения защо искат отлагане на българското и румънското членство в Шенген. 

Оттук нататък следва консултациите и преговорите да продължат в следващите дни. Ако Холандия и Финландия променят позицията си, решението може да бъде взето на извънреден съвет, може да бъде прието и на подпис със съгласието на всички останали страни членки.

Ако няма съгласие до срещата на върха, която предстои на 17 и 18 октомври, темата ще бъде вкарана като точка в дневния ред на заседанието на държавните и правителствени ръководители. Повечето позиции са били в посока, че има правила, че те са били валидни винаги досега и че трябва да се спазват. „Иначе - коментира вицепремиерът - влизаме в Параграф 22".
Съставители: инж. Румен Петков 

